b'\n_START_ARTICLE_\nBerenberg Bank\n_START_SECTION_\nAktiviteter\n_START_PARAGRAPH_\nFirmaet var lenge b\xc3\xa5de et handelshus, en handelsbank og involvert i forsikring og rederivirksomhet. Fra 1700-tallet ble det gradvis utelukkende en bank (en s\xc3\xa5kalt merchant bank), og gikk senere ogs\xc3\xa5 inn i privatbanksegmentet. Det er en av de st\xc3\xb8rste privatbankene i Europa med over 40 milliarder euro (ca. 400 milliarder kroner) i forvaltningskapital og ca. 1500 ansatte. Banken er i dag aktiv innen omr\xc3\xa5dene Private Banking, Investment Banking, Asset Management og Commercial Banking. Banken tilbyr tjenester for velst\xc3\xa5ende privatkunder (minstebel\xc3\xb8pet for \xc3\xa5 ha en konto er normalt en million euro), institusjonelle investorer og bedrifter. Berenberg Bank er ogs\xc3\xa5 et av de st\xc3\xb8rste og mest siterte europeiske verdipapiranalyseselskapene. Berenberg Bank eide tidligere 50% av investeringsselskapet Universal Investment med 143 milliarder euro i forvaltningskapital, men dette selskapet ble solgt til det britiske finansselskapet Montagu i 2016._NEWLINE_Banken har hovedkontor i Hamburg og store kontorer i London, Z\xc3\xbcrich, Frankfurt\xc2\xa0og New York City, samt mindre kontorer i Gen\xc3\xa8ve, Luxembourg, Paris, Wien, Boston, San Francisco, Chicago, Shanghai samt de tyske byene D\xc3\xbcsseldorf, M\xc3\xbcnchen, Stuttgart og M\xc3\xbcnster._NEWLINE_Den har flere datterselskaper, herunder Berenberg Bank (Schweiz) AG i Sveits, Berenberg Lux Invest S.A. i Luxembourg og Berenberg Capital Markets LLC._NEWLINE_Det st\xc3\xb8rste kontoret etter hovedkontoret i Hamburg er London-kontoret i Threadneedle Street.\n_START_SECTION_\nHistorie\n_START_PARAGRAPH_\nKj\xc3\xb8pmannsfamilien Berenberg fra Lier i n\xc3\xa6rheten av Antwerpen i dagens Belgia var en av 130 flamske familier som hadde g\xc3\xa5tt over til lutherdommen under reformasjonen. Under \xc3\xa5tti\xc3\xa5rskrigen forlot familien Lier og slo seg ned i den sterkere befestede byen Antwerpen. I 1585 ble Antwerpen inntatt av Alessandro Farnese, hertug av Parma og Piacenza, guvern\xc3\xb8ren i De spanske Nederlandene, som gav de protestantiske innbyggerne valget mellom \xc3\xa5 konvertere til katolisismen eller forlate landet. Br\xc3\xb8drene Hans og Paul Berenberg kom dermed til Hamburg, der de grunnla den n\xc3\xa5v\xc3\xa6rende Berenberg Bank i 1590 og bygget opp en stor formue. Der ble de del av et tett sammenvevd nederlandsk milj\xc3\xb8 av emigrantfamilier, med et n\xc3\xa6rt forhold gjennom \xc3\xa5rhundrer s\xc3\xa6rlig til familien Amsinck. Familien nedstammer gjennom kvinneledd fra bankierfamilien Welser som p\xc3\xa5 1500-tallet ble eiere av kolonien Venezuela._NEWLINE_I Hamburg var Berenberg-familien fra 1500-tallet kj\xc3\xb8pmenn, bankierer og senatorer. Berenberg-familien d\xc3\xb8de ut i mannslinjen i 1772 med Johann Berenberg (1718\xe2\x80\x931772). Hans eneste datter, Elisabeth Berenberg (1749\xe2\x80\x931822), var gift med Johann Hinrich Gossler (1738\xe2\x80\x931790), og svigerfaren tok opp Gossler som medeier i 1769. I 1788 tok Gossler opp sin svigers\xc3\xb8nn Ludwig Erdwin Seyler (1758\xe2\x80\x931836), s\xc3\xb8nn av den sveitsiskf\xc3\xb8dte teatermannen Abel Seyler og gift med hans eldste datter Anna Henriette\xc2\xa0Gossler (1771\xe2\x80\x931836), som medeier, og etter svigerfarens d\xc3\xb8d i 1790 ble Seyler leder for firmaet. Johann Hinrich Gosslers s\xc3\xb8nn Johann Heinrich Gossler (1775\xe2\x80\x931842) var medeier i firmaet fra 1798 og senator i Hamburg fra 1821. Han var bl.a. far til senator og f\xc3\xb8rsteborgermester (dvs. statsoverhode for byrepublikken) Hermann Gossler (1802\xe2\x80\x931877), og farfar til Johann (kalt John) von Berenberg-Gossler (1839\xe2\x80\x931913), som ble adlet i Preussen i 1888 og utnevnt til friherre i 1910. Friherretittelen er bundet til besittelsen av familiens fideikommiss. Adlingen var noe kontroversiell i familien, da adelskap tradisjonelt ble sett ned p\xc3\xa5 av storborgerne i Hamburg, noe som bl.a. f\xc3\xb8rte til en rekke lover om at adelige ikke kunne delta i byrepublikkens politiske liv eller ha eiendom der._NEWLINE_P\xc3\xa5 1800-tallet var banken tungt involvert i industrialiseringen i Nord-Tyskland og transportvirksomheter, og i nordamerikansk handel og finans. Banken var blant hovedgrunnleggerne av Tysklands to st\xc3\xb8rste rederier, Hamburg-Amerikalinjen (HAPAG) og Norddeutscher Lloyd. I 1856 etablerte banken Norddeutsche Bank sammen med H.J. Merck og bankhuset Salomon Heine. Banken finansierte ogs\xc3\xa5 jernverkene ved Ilseder H\xc3\xbctte. Banken var dessuten medgrunnlegger av Hongkong and Shanghai Banking Corporation (HSBC), Danske Bank, Svenska Handelsbanken og dagens HypoVereinsbank. Banken har blitt rangert av Financial Times som Tysklands beste privatbank._NEWLINE_L.E. Seylers svigers\xc3\xb8nn var den norske industrimannen Benjamin Wegner, som har etterkommere i familiene Wegner, Paus og N\xc3\xb8rregaard._NEWLINE_I Hamburg er bl.a. Gosslers Park oppkalt etter familien. Gossler-\xc3\xb8yene i Antarktis\xe2\x80\x8e ble oppkalt til \xc3\xa6re for familien av oppdageren Eduard Dallmann under en ekspedisjon 1873\xe2\x80\x9374.'